Marian Iancu a venit cu o propunere-surpriză de preşedinte la Rapid. Fostul patron de la Poli Timişoara îl vede pe Cristi Balaj potrivit pentru funcţia de preşedinte al celor de la Rapid.
Echipa din Giuleşti se pregăteşte de schimbări importante, iar una dintre acestea este cea a preşedintelui Daniel Niculae.
Propunere-surpriză de preşedinte la Rapid: „Poate să fie compatibil cu Dan Şucu”
Dani Coman este un alt nume vehiculat în ultima perioadă, dar Marian Iancu este de părere că fostul preşedinte al celor de la CFR Cluj, Cristi Balaj, este omul potrivit pentru funcţia din Giuleşti.
Fostul arbitru s-a despărţit de formaţia din Gruia după eliminarea din sferturile Cupei României, atunci când Corvinul Hunedoara, echipa care a câştigat ulterior competiţia, a învins-o pe CFR Cluj cu 4-0:
„Raportat la obiectivele clubului, care vor fi aceleaşi la anul, participarea în play-off cu ţintă spre cupele europene, poate şi un trofeu, trebuie un conducător de club care a mai făcut aşa ceva în viaţa lui.
Nu sunt adeptul unor calificări la locul de muncă. E nevoie de conducători care au construit echipe, care au câştigat campionate, care au condus echipe şi ştiu despre ce e vorba, iar azi sunt posibilităţi. Un Dani Coman, care nu a stabilit unde merge mai departe, după plecarea de la Hermannstadt, mai este Balaj, care poate să fie un conducător de club compatibil cu Şucu.
Şucu asumându-şi conducerea de data asta completă a clubului, şi-a luat atribuţiile astea în primire, chiar dacă nu cunoaşte foarte mult fotbal sau nu înţelege despre ce este vorba în detaliu, că vine dintr-un alt domeniu.
Iată că se fac doi ani de când participă în competiţie, de când a început să investească serios, şi sper să continue şi în vară, iar eu cred că Balaj ar fi un conducător bun. Balaj, în calitate de conducător la CFR Cluj, eu spun că a arătat o conduită profesională compatibilă cu performanţa”, a declarat Marian Iancu, potrivit orangesport.ro.
Liviu Bocciu va fi eliberat din închisoare!
Potrivit informațiilor oferite de spynews.ro, Liviu Bocciu a fost eliberat din închisoare pe data de 16 mai. Liderul de galerie de la Rapid va fi însă plasat sub control judiciar, pentru 60 de zile.
Gigi Corsicanu, un alt apropiat al galeriei rapidiste, a confirmat vestea:
„Acum iese. Îl așteptăm. Mă bucur. Eu am zis că va fi eliberat. Așteptăm să vedem ce măsuri s-au luat și dacă poate fi pe stadion la meciul cu FCSB”, a spus Corsicanu, la fanatik.ro.
Bocciu a fost reținut de autorități în dosarul „Pyro” și a fost acuzat de crearea unui grup infracțional prin care materialele pirotehnice erau introduse în stadion, la meciurile celor de la Rapid.
În același dosar este acuzat și Daniel Niculae, președintele echipei din Giulești. Chiar dacă nu a fost arestat preventiv, oficialul din giulești este judecat, în continuare, în stare de libertate.